**FORSLAG 16:**

**En kommisjon for mer politisk styring av energisektoren**

*Arbeiderpartiet i Bergen ber om at den kommende energikommisjons får et bredt politisk mandat slik at den kan belyse mulighetene for en langt sterkere politisk styring av energisektoren. Det må blant annet innbefatte mulighet for styring av overføringer via utenlandskabler, bestemmelser for fyllingsgrad i magasinene til vannkraftverkene, prisjusteringer for industri og husholdninger og mer aktivt offentlig eierskap av energiselskaper. Når kraften kan koste ti ganger mer en produksjonskostnadene , er situasjonen ute av kontroll.*

**FORSLAG 17:**

**Faste tiltak for å sikre alle husholdninger et rimelige minimumsforbruk**

*Mange vanlige folk frykter at det skal komme skyhøye strømpriser hver vinter. Det trengs faste tiltak for å sikre alle husholdninger er rimelig minimumsforbruk av elektrisk kraft. På kort sikt gjøres dette best med en statlig kompensasjonsordning av den typen som ble innført i desember, men på lengre sikt kan det være bedre med andre ordninger med prisjusteringer eller liknende*

**FORSLAG 18:**

**Tydelig prioritering av landbasert industri**

*Den eksisterende og framtidens norske kraftforedlende industri har og vil i framtiden ha et betydelig behov for elektrisk kraft. Arbeiderpartiet i Bergen vil understreke at den må være en prioritert nasjonal oppgave å sikre denne industrien sikres tilstrekkelig elektrisk kraft. Elektrifisering av olje- og gassvirksomhet må utelukkende skje med kortreist kraft fra havvind, gasskraft eller andre teknologier og ikke med elektrisk kraft fra land.*

**Felles begrunnelse forslag 16, 17 og 18:**

Produksjonskostnadene for strøm varier fra 6 øre kwh til 26 øre kwh , alt etter alder på kraftanleggene. Likevel har vi i vinter hatt skyhøye strømpriser som til tider langt har overgått strømpriser på kontinentet. Dette er en situasjon som har oppstått brått, men ikke uventet fra november 2021.

Strøm skal være et fellesgode. Etter deregulering av kraftmarkedet i 1991, ble kraftbørsen Nordpool omsetningssentralen for norsk kraft, for øvrig 66 % av eid av et nederlandsk børsselskap Dermed er norsk kraft blitt fullstendig prisgitt markedskrefter i Europa. I tillegg har strømselgerne, som er et handelsledd, tatt ut eksepsjonelt store overskudd. Senest i 2020 tjente de tre største 1 milliard netto i 2020.Fjordkraft alene fikk 499 millioner i overskudd i 2020.

De mange utenlandskablene har selv i perioder med ekstremt høy strømpris i Norge, sendt elektrisitet ut av Norge. EU-land har et stadig økende behov for stor import av elektrisk kraft. Norske myndigheter har forsømt seg å sikre kontrollen over hvordan strømmen i disse kablene skal styres.

Krav om elektrifisering av sokkel vil og gi økt press på kraftprisene innenlandsk. Strømprisene er ute av kontroll. Det har denne vinteren vist. Norge er et av Europas kaldeste og mørkeste land, men er det mest energirike. Vi kan ikke akseptere at det europeiske strømmarkedet skal bestemme strømprisene i Norge.

**FORSLAG 19:**

**Sikre den Den Trondhjemske Postvei som viktig kulturminne**

*Arbeiderpartiet i Bergen mener at Arbeiderpartiet skal jobbe for at gjenstående deler av Den Trondhjemske postvei som går gjennom Bergen blir bevart og sikret for ettertiden.*

**Begrunnelse:** Økt utbygging de kommende årene vil skape et større press på viktige kulturminner som bl.a. Den Trondhjemske postvei, som er navnet på veien som gikk mellom Bergen ogTrondheim, og som tidlig på 1700-tallet ble tatt i bruk for å frakte post da staten overtok ansvaret for postvesenet.

Med det vernet postveien har i dag er det stor fare for at utbygging kan komme til å ødelegge deler av postveien. Både i form av økt trafikk, men også ved direkte inngrep i veien. Det er derfor behov for å gi Postveien et særskilt vern og oppmerksomhet slik at man ivaretar og helst styrker dette kulturminnet for fremtiden.

Postveiene omfattes i dag av hensynssone bevaring kulturmiljø i kommuneplanens arealdel (KPA2018). Dersom postvegene skal ha et sterkere vern må det innebære en regulering på et mer detaljert nivå eller særskilte vedtak i bystyret.

**FORSLAG 20:**

**Offentlig bruk av offentlig bygningsmasse**

Bergenhus arbeiderpartilag mener Arbeiderpartiet skal jobbe for at Bergen kommune som prinsipp skal beholde eksisterende bygningsmasse, og jobbe mer strategisk for å sikre ombruk og sambruk av egen bygningsmasse, framfor salg

**Begrunnelse:** Vi foreslår en mer bevisst og bærekraftig strategi for bygninger i offentlig eie. Selv om vi ikke finner egnet bruk for et offentlig bygg der og da, bør vi bestrebe en bredere vurdering med en lengre tidshorisont om hvorvidt offentlig eierskap fortsatt vil være tjenlig. Ved vurderingene om salg av offentlige eiendommer har det i noen tilfeller vært lagt altfor stor vekt på kortsiktig fortjeneste. Omdisponering av bygningsmassen bør ses i sammenheng med hele det store spekteret av oppgaver kommunen har som skole, barnehage, kontor, kulturinstitusjoner osv. Bergen kommune har intern tverrfaglig kompetanse som bør aktivt arbeide og bidra inn i diskusjonen om mulighetene for ombruk og utvikling av egne eiendommer og bygningsmasse. I tillegg bør vi ha i tankene de nye skjerpede krav som stilles ifm. innføring av EU-taksonomi og de kravene som stilles ved eierskapsoverdragelser.